Christopher Blom Paus tok handelseksamen 3. desember 1836 og 5. desember samme år fikk han borgerskap som kjøpmann i Skien; allerede i 1834 hadde han kjøpt en bygård nord for apoteket i Skien av Johan Blom, og Haave mener han må ha lagt seg opp en betydelig startkapital i årene som betrodd medarbeider i handelshuset Blom. Paus' gård, også kalt Pausegården, hadde en stor hage ved hjørnet mot Lortebekk med frukttrær og en allé av nøttetrær.